b'\n_START_ARTICLE_\nZoran Slavni\xc4\x87\n_START_SECTION_\nCrvena zvezda\n_START_PARAGRAPH_\nBil je dolgoletni \xc4\x8dlan beograjske Crvene zvezde za katero je igral med letoma 1963 in 1977. Z njo je dvakrat osvojil naslov jugoslovanskega dr\xc5\xbeavnega prvaka in trikrat pokalnega. Prvi dr\xc5\xbeavni naslov jim uspe osvojiti v letu 1969, drugega tri leta kasneje, to je 1972. Prvi pokalni naslov jim gre v vitrine leta 1971, nato vsaki dve leti, leta 1973 in \xc5\xa1e 1975.  _NEWLINE_Najve\xc4\x8dji uspeh na mednarodni sceni so dosegli leta 1974 z osvojitvijo evropskega pokala pokalnih zmagovalcev. Na finalni tekmi, igrali so proti \xc4\x8de\xc5\xa1kemu Spartak Brno, ki so jo dobili s 86-75, je bil Zoran s 20 to\xc4\x8dkami drugi strelec svoje ekipe, takoj za Kapi\xc4\x8di\xc4\x87em (23) in tik pred Simonovi\xc4\x87em (19 to\xc4\x8dk). Poleg tega so v istem tekmovanju \xc5\xa1e dvakrat pri\xc5\xa1li do naslova podprvaka, najprej leta 1972 ter nato \xc5\xa1e leta 1975. Najprej, leta 1972 so v finalu klonili proti italijanskemu Simmenthal Olimpia Milano s tesnim 74-70, Slavni\xc4\x87 pa je na tej tekmi zabele\xc5\xbeil 12 to\xc4\x8dk. Naslednji\xc4\x8d, leta 1975 pa so zopet klonili v finalu pokala, tokrat proti ruskemu Spartaku, ki jih je premagal za eno to\xc4\x8dko s 63-62, Slavni\xc4\x87 pa je bil z 21 to\xc4\x8dkami najuspe\xc5\xa1nej\xc5\xa1i pri Crveni zvezdi.\n_START_SECTION_\nJoventut Badalona\n_START_PARAGRAPH_\nKo je igral v \xc5\xa0paniji za Joventut Badalona je osvojil naslov \xc5\xa1panskega prvaka, drugega za ta klub v zgodovini. V ta klub je pri\xc5\xa1el leta 1977, potem ko je dopolnil 28 let, kar je bil takrat v Jugoslaviji pogoj za odhod v tujino. Ostal je dve sezoni.\n_START_SECTION_\nPozno igralsko obdobje\n_START_PARAGRAPH_\nPo obdobju v \xc5\xa0paniji je Slavni\xc4\x87 v svojem igralskem zenitu zamenjal ve\xc4\x8d klubov. Najprej je leta 1979 pri\xc5\xa1el v \xc5\xa0ibenik, kjer je kot igralec in trener ostal dve sezoni. Nato je v sezoni 1981-82 igral za KK Partizan, nakar je sledilo igranje v Italiji. V sezoni 1982-83 se je nahajal v mestecu Caserta, kjer je igral za tamkaj\xc5\xa1ni Juvecaserta Basket. To je bil tudi njegov zadnji klub kjer je igral. Od tedaj se je posvetil trenerstvu.\n_START_SECTION_\nReprezentanca\n_START_PARAGRAPH_\nZa dr\xc5\xbeavno reprezentanco je igral v sedemdesetih letih in je bil njen standardni organizator igre. Debitiral je na EP 1973 in osvojil zlato medaljo potem, ko so v odlo\xc4\x8dilni tekmi slavili nad \xc5\xa0panci, proti katerim je Zoran dosegel 12 to\xc4\x8dk in bil s tem drugi strelec svoje ekipe. Sledi SP 1974 na katerem Zoran in ostali igrajo odli\xc4\x8dno ter na koncu osvojijo srebrno kolajno za dose\xc5\xbeeno drugo mesto. Zaostali so le za takratnim velikim konkurentom Sovjetsko zvezo, ki so ga sicer premagali s tesnim izidom 82-79, toda izgubili so proti ZDA in v skupnem se\xc5\xa1tevku (takrat \xc5\xa1e niso igrali po sistemu izlo\xc4\x8danja pa\xc4\x8d pa vsak z vsakim) bili drugi, Ameri\xc4\x8dani pa tretji. _NEWLINE_Na naslednjem EP, to je bilo EP 1975, ki so ga igrali doma v Beogradu, jim uspe Sovjete premagati in osvojijo drugo zaporedno zlato medaljo. V odlo\xc4\x8dilni tekmi Moka dose\xc5\xbee 12 to\xc4\x8dk za zmago, zaostane le za Ki\xc4\x87anovi\xc4\x87em (22) in \xc4\x86osi\xc4\x87em (16 to\xc4\x8dk) in je s tem tretji strelec ekipe. Sledile so za Zorana prve OI, to so bile OI 1976 kjer se je veselil osvojene srebrne medalje. _NEWLINE_Leta 1977 pride na vrsto nastop na tretjem evropskem prvenstvu, to je EP 1977, ter \xc5\xa1e tretji\xc4\x8d zapored osvojena zlata medalja po zmagi v finalu proti Sovjetom s 74-61. Na tej tekmi je bil Slavni\xc4\x87 z dose\xc5\xbeenimi 12 to\xc4\x8dkami tretji strelec svoje ekipe, zaostal je le za Dalipagi\xc4\x87em (19) in Ki\xc4\x87anovi\xc4\x87em (14). V spominu je ostal tudi slavni odbojkarski vlo\xc5\xbeek v zadnjih sekundah tekme med Slavni\xc4\x87em in Ki\xc4\x87anovi\xc4\x87em, ki sta si nespo\xc5\xa1tljivo do Sovjetov podajala \xc5\xbeogo, ko je bil izid finala \xc5\xbee odlo\xc4\x8den.  _NEWLINE_Sledilo je SP 1978, ki se je igralo na Filipinih. Tu Slavni\xc4\x87 in ostali dose\xc5\xbeejo prvo zlato medaljo v svetovnem merilu in postanejo tako imenovana \xc2\xbbdruga zlata generacija\xc2\xab\xc2\xa0jugoslovanske ko\xc5\xa1arke. Leta 1979 pride za Zorana \xc4\x8detrti zaporedni nastop na evropskih prvenstvih. Turnir za EP 1979 se je igral v italijanskem Torinu. Na njem Moka in njegovi igrajo sicer dobro vendar se morajo zaradi polfinalnega poraza proti Izraelu zadovoljiti z bronasto medaljo, ki jo osvojijo po zmagi s 99-92 nad \xc4\x8ce\xc5\xa1koslova\xc5\xa1ko.  _NEWLINE_Leta 1980 so sledile za Slavni\xc4\x87a druge Olimpijske igre na katerih je nastopil. To so bile igre v Moskvi 1980, na njih so se Zoran in ostali veselili svojega najve\xc4\x8djega olimpijskega uspeha. Zmagali so na prav vseh tekmah, tudi odlo\xc4\x8dilni za zlato proti Italiji, ki so jo dobili s 86-77. Na tej tekmi je bil Moka dokaj povpre\xc4\x8den, v 17 minutah je dosegel 4 to\xc4\x8dke ter zabele\xc5\xbeil \xc5\xa1e po en skok in podajo. _NEWLINE_Za reprezentanco je zbral skupaj 179 nastopov in na njih dosegel 1.465 to\xc4\x8dk.\n_START_SECTION_\nZa\xc4\x8detki\n_START_PARAGRAPH_\nNajprej je deloval kot igralec in trener naenkrat. Do tega je pri\xc5\xa1lo leta 1979, ko je Moka pri\xc5\xa1el v \xc5\xa0ibenik v tamkaj\xc5\xa1nji klub KK \xc5\xa0ibenka, ki se je ravno prebil iz druge v prvo ligo. Tam je v kadetskem pogonu kluba odkril izredno talentiranega mladega, \xc5\xa1e ne petnajstletnega igralca Dra\xc5\xbeena Petrovi\xc4\x87a, ki ga je takoj postavil v \xc4\x8dlansko ekipo in ga vzel pod svoje okrilje.\n_START_SECTION_\nSelektor Srbije\n_START_PARAGRAPH_\nLeta 2007 postane glavni selektor Srbije in se za\xc4\x8dne pripravljati za takratno EP 2007. \xc5\xbde na za\xc4\x8detku priprav se je soo\xc4\x8dil s \xc5\xa1tevilnimi odpovedmi standardnih reprezentantov tako, da je vzel seboj na tekmovanje \xc5\xa1tevilne mlade \xc5\xa1e neuveljavljene novince. Temu primeren je bil nato rezultat na turnirju, ki ga je Srbija zaklju\xc4\x8dila \xc5\xbee po prvem delu in kon\xc4\x8dala na za njih skromnem 14. mestu. Tako je zaradi te slabe uvrstitve Slavni\xc4\x87 dobil odpoved s strani srbske zveze in je zaklju\xc4\x8dil kot selektor dokaj neslavno. Mu pa gre zasluga, da je dal prvi prilo\xc5\xbenost igranja za reprezentanco nekaterim zelo mladim igralcem. Najprej je to Milo\xc5\xa1 Teodosi\xc4\x87, potem pa so tu \xc5\xa1e Milenko Tepi\xc4\x87, Stefan Markovi\xc4\x87 in Novica Veli\xc4\x8dkovi\xc4\x87, vsi igralci s kasneje uspe\xc5\xa1nimi karierami.\n_START_SECTION_\nIgralne zna\xc4\x8dilnosti\n_START_PARAGRAPH_\nKot igralec je veljal za genialnega organizatorja igre polnega zvija\xc4\x8d ter izredne mentalne samozavesti. Zaradi neukrotljivega zna\xc4\x8daja se je ve\xc4\x8dkrat zapletel tako z nasprotniki kot svojimi trenerji. To ga je spremljalo tudi kasneje na njegovi trenerski poti.'